Polisie-optrede by nagwaak in Londen kwel Johnson | Netwerk24
15 Maart 2021 16:15
Boris Johnson, Britse premier, het sy kommer uitgespreek oor die hardhandige optrede van Londense polisiebeamptes by 'n nagwaak vir 'n vermoorde vrou.
'n Interne ondersoek is begin nadat polisiebeamptes vroue glo by die nagwaak vir die 33-jarige Sarah Everard weggesleep het.
Everard het op 3 Maart in Londen verdwyn terwyl sy huis toe gestap het. 'n Polisiebeampte word van haar moord aangekla.
"Soos almal wat dit gesien het, was ek Saterdagaand diep bekommerd oor die beeldmateriaal van Clapham Common," het Johnson in 'n verklaring gesê met verwysing na die Londense park waar die impromptu byeenkoms plaasgevind het in weerwil van 'n inperkingsverbod op sosiale byeenkomste.
Die moord op Everard het 'n groot uitstorting van hartseer en ontsteltenis oor Brittanje heen ontketen weens die mislukking van die polisie en die algemene samelewing om geweld teenoor vroue te bekamp.
Mense sou Maandag by Parliament Square byeenkom onder die vaandel "End Violence Against Women".
Johnson het gesê Cressida Dick, metropolitaanse polisiekommissaris, het haarself daartoe verbind om die polisie se optrede te hersien.
'n Vrou kyk Maandag na duisende ruikers wat vir die vermoorde Sarah Everard by Clapham Common, waar sy laas lewend gesien is, neergesit is. Foto: Reuters
Volgens Johnson sal Priti Patel, minister van binnelandse sake, ook 'n hersiening aanvra sodat lesse geleer kan word oor hoe om die polisiëring van sulke gebeurtenisse te verbeter.
Dick het vir polisiebeamptes in die bres getree en gesê hulle moes onder moeilike omstandighede besluite neem.
"Ons is steeds midde-in 'n pandemie. Onwettige byeenkomste is onwettige byeenkomste en beamptes moet optree as mense hulself in gevaar stel," het sy gesê.
Kit Malthouse, minister van polisie, is in 'n onderhoud met die nuuskanaal Sky News gevra of hy die oproepe steun dat Dick bedank. Hy het geantwoord hy steun dit nié.
"Ek besef wel dat die polisie in 'n ongelooflik moeilike posisie is. Ons het dwarsdeur die pandemie van hulle verwag om take te doen wat hulle nog nooit voorheen gedoen het nie. Hulle moes tussen die publiek en hierdie verskriklike virus staan op 'n wyse waarop niemand van ons gewoond is nie," het Malthouse gesê. – Reuters